ભલે જેરેડ કુશ્નરને પોતાને અત્યારે વ્હાઇટ હાઉસના ખૂણામાંય માંડ જગ્યા મળે એમ હોય, એ સાઉદી ‘ને યુ.એ.ઇ. સાથે રહીને લેબેનોન, કતાર, ઈરાન વગેરેને એક બાજુ ખદેડી દેવામાં સફળ થયા. સાઉદીમાં ભ્રષ્ટાચાર વિરુદ્ધ જેહાદ જગાવીને જેરેડના મિત્ર નાનામોટા ગણતરીના દુશ્મન પેદા કરે છે, પણ અંતે પોતાનું રાજ્ય બળવાન કરી રહ્યા છે. ઝીણી લાગતી મેટરમાં પણ સાઉદી કાયદા બદલી રહ્યું છે. દા.ત. ગત અઠવાડિયામાં એમણે પોતાના સ્પાઉસના ફોનની જાસૂસી કરવાના કાર્યને ફોજદારી ગુનો જાહેર કર્યો. વિશાળ બાબત અંગે જોઈએ તો એમ.બી.એસ. વહાબિઝમને મદદ કરવાનું ઓછું કરતા કરતા એ ધીરે-ધીરે લિબરલ ઇસ્લામની સ્થાપના કરી રહ્યા છે. એમ.બી.એસ. ‘૧૭માં ઇઝરાયેલમાં જઈને સિક્રેટ મિટિંગ પણ કરી આવ્યા. આપણી પીન ભલે ૨૦૧૯ પર અટકી હોય, આ બધા ઇન્ટરનેશનલ પ્લેયર્સ એ પછીના દાયકાના પાયા નાખી બેઠા છે. અલબત્ત, મોદી સરકાર સાઉદી સાથે મીઠા સંબંધ બનાવવામાં સફળ થયેલી છે. છેક ‘૧૬માં વડાપ્રધાન મોદીનું સન્માન સાઉદી અરેબિયાએ એમના સર્વોચ્ચ નાગરિક ઍવૉર્ડ ‘ધ ઓર્ડર ઓફ કિંગ અબ્દુલ્લાઝિઝ’થી કરેલ.